雲溪行
作者：華鎮
朝代：宋

paragraphs: 雲溪發源自雲門，千古流注越山根。
城金河玉雖已遠，南來波浪長崩奔。
蒼崖峭壁三十里，翠烟紫霧籠寒水。
往來鷗鷺逐波頭，出沒魚龍穿石齒。
清時有客寄扁舟，長嘯日來溪上遊。
緩教霜翮追清曲，漫引輕絲下碧流。
有時醉卧閒雙槳，不知船逐樵風上。
挹盡千巖曉氣清，聽我萬壑寒泉響。
無端側耳鳳凰鳴，却跨青鸞上玉京。
流連丹桂三秋色，辜負寒松半夜聲。
十年南北何擾擾，咫尺溪頭不成到。
幾回魂夢似當時，夢覺尚疑雲滿抱。
今日羈縻江海曲，折腰翻爲斗升粟。
山頭日落見雲歸，自怪此身何局促。
皂雕萬里在一飛，蛟龍未必藉溝池。
風月好時心似水，嘯歌聊可解人頤。